text: Hansi gør mig glad
  11 december 2010 kl. 17.36
  Om to dage spiller en af tidens største slagerstjerner, østrigske Hansi Hinterseer, i Horsens.
  Den fuldstændigt udsolgte koncert,  er den eneste Hansi Hinterseer giver i Danmark på denne turné.
  Hedi Linnet fra Nr. Bjert ved Kolding er formand for den ene af de to danske Hinterseer-fanklubber. 
  Hun faldt for slager-kongens charme og sangstemme i 1996.
  - Jeg hørte ham tilfældigt i radioen - og så tænkte jeg, "hvad sker der", fortæller den begejstrede fan til TV SYD.
  
  Et Hansi-værelse
  Hun har indrettet et helt værelse i hjemmet udelukkende med plakater og souvenirs fra sine mange oplevelser med Hansi Hinterseer.
  - Han er hverken arrogant eller krukket, sådan som mange andre stjerner er. 
  - Han har en fantastisk udstråling. Han gør mig simpelthen glad, smiler Hedi Linnet - som naturligvis er at finde i Horsens til mandagens koncert.
  